11 robotforskere fra SDU kan nu kalde sig verdens bedste i industrirobotter. I weekenden vandt Team SDU Robotics i kategorien industrirobotter ved World Robot Challenge i Japan. I konkurrencen, som i robotkredse går for at være det uofficielle verdensmesterskab i robotteknologi, slog holdet blandt andre Cambridge Robotics, skriver SDU i en pressemeddelelse.

- Det er en helt fantastisk følelse at stå med som hold. Slutresultatet blev forsinket, så vi var temmelig nervøse, selv om vi troede, at vi havde klaret den. I seks uger har især vores programmerings-eksperter arbejdet intenst, så det er en kæmpe forløsning, siger holdets leder, Christian Schlette fra SDU Robotics i pressemeddelelsen.

Team SDU Robotics består af eksperter i blandt andet computer vision, robotkontrol, software og mekanisk design. Sammen har de skabt deres bud på fremtidens fleksible robot-celle til produktion. Den består af to robotter fra Universal Robots, som arbejder sammen på hver sin side af et arbejdsbord. Forskerne har gjort det så godt, at de i første omgang blev udvalgte som ét af 16 hold fra et felt på 250 ansøgere. Og SDU-holdeet viste af være bedst blandt de 16.

- Det er rimeligt at sige, at vi er verdens bedste til at løse industriens udfordringer med at automatisere komplekse opgaver som at samle emner, der ligger tilfældigt i en kasse, siger professor Henrik Gordon Petersen fra SDU Robotics. Han var med i Japan som én af de 11 på holdet.